হিমস বিজয়
হিমসের আত্মসমর্পণের পর মুসলিমরা পুনরায় উত্তরের দিকে অগ্রসর হয়। তারা শাইজারে এসে পৌছায়। খালিদ এখানে কিন্নাসরিনের দিকে অগ্রসর হওয়া একটি ক্ষুদ্র রোমান বাহিনীকে গ্রেপ্তার করেন। বন্দীদের জিজ্ঞাসাবাদ করে সম্রাট হেরাক্লিয়াসের পরিকল্পনা ও এন্টিওকে একটি বৃহৎ বাইজেন্টাইন বাহিনী সমাবেশের তথ্য মুসলিমরা জানতে পারে। ৬৩৬ সালের আগস্টে এই বাহিনী ইয়ারমুকে মুসলিমদের মুখোমুখি হয়। এখানে সংঘটিত ইয়ারমুকের যুদ্ধে মুসলিমরা জয়ী হয়।
রুশ–তুর্কি যুদ্ধ (১৭১০–১৭১৩)
রুশ–তুর্কি যুদ্ধ (১৭১০–১৭১৩) বা প্রুথ নদীর অভিযান পলটাভার যুদ্ধে সুইডেনের পরাজয় এবং আহত সুইডিশ সম্রাট দ্বাদশ চার্লস ও তাঁর সঙ্গীদের অটোমান সাম্রাজ্যে পলায়নের ফলে সংঘটিত হয়। রাশিয়া অটোমান সাম্রাজ্যের নিকট দ্বাদশ চার্লসকে বহিষ্কারের দাবি জানালে অটোমান সুলতান তৃতীয় আহমেদ সে দাবি প্রত্যাখ্যান করেন। এর ফলে ক্ষিপ্ত জার পিটার দ্য গ্রেট অটোমান সাম্রাজ্যকে আক্রমণ করলে ১৭১০ সালের ২০ নভেম্বর অটোমান সাম্রাজ্য রাশিয়ার বিরুদ্ধে যু্দ্ধ ঘোষণা করে। যুদ্ধের এক পর্যায়ে অপেক্ষাকৃত ক্ষুদ্র রুশ বাহিনী প্রুথ নদীর ধারে চতুর্গুণ শক্তিশালী অটোমান বাহিনীর দ্বারা অবরুদ্ধ হয়ে পড়ে। ফলে রাশিয়া পরাজয় স্বীকার করে অটোমানদের সঙ্গে শান্তিচুক্তি স্বাক্ষর করতে বাধ্য হয়।